b'\n_START_ARTICLE_\nLibanonska kriza (1958)\n_START_PARAGRAPH_\nLibanonska kriza je uveljavljeno ime za manj\xc5\xa1o dr\xc5\xbeavljansko vojno v Libanonu, do katere je pri\xc5\xa1lo leta 1958._NEWLINE_V drugi polovici 50. let 20. stoletja, v \xc4\x8dasu predsedovanja Camilla Chamouna, je v Libanonu pri\xc5\xa1lo do resnih nasprotij med prozahodnimi maroniti in muslimani. Za\xc4\x8delo se je leta 1956 ob izbruhu sue\xc5\xa1ke krize, ko je Chamoun v nasprotju z ostalimi arabskimi dr\xc5\xbeavami podprl poseg Izraela, Francije in Zdru\xc5\xbeenega kraljestva proti Egiptu. Leta 1958 sta se Egipt in Sirija zdru\xc5\xbeila v Zdru\xc5\xbeeno arabsko republiko in ko je marca tega leta postalo jasno, da se Libanon ne bo pridru\xc5\xbeil niti tej zvezi niti Arabski federaciji med Jordanijo in Irakom, je pri\xc5\xa1lo do mno\xc5\xbei\xc4\x8dnega upora muslimanskega prebivalstva, ve\xc4\x8dinoma naklonjenega Naserjevemu panarabizmu, zbranega okoli nekdanjega premiera Ra\xc5\xa1ida Karamija. Pri\xc5\xa1lo je do spopadov v Bejrutu, Sidonu, Tiru in drugod po jugu dr\xc5\xbeave. Julija je Chamoun, ki je \xc5\xbee leto poprej podprl Eisenhowerjevo doktrino, zaprosil za pomo\xc4\x8d ZDA in ameri\xc5\xa1ki predsednik Dwight Eisenhower je 15. julija, le dan po strmoglavljenju prozahodne vlade v Iraku, odobril operacijo Modri netopir, ki naj bi za\xc5\xa1\xc4\x8ditila Chamouna in dr\xc5\xbeavo obvarovala pred gro\xc5\xbenjami Zdru\xc5\xbeene arabske republike. Nekaj manj kot 15.000 marincev se je izkrcalo v Bejrutu, zasedlo mestno letali\xc5\xa1\xc4\x8de, pristani\xc5\xa1\xc4\x8de in mestne vpadnice. V prisotnosti ameri\xc5\xa1ke vojske so se spopadi umirili, le v Tripoliju je Karami s privr\xc5\xbeenci v labirintu ulic starega dela mesta ve\xc4\x8d tednov kljuboval vladni vojski, ki ga ni mogla zajeti. Ameri\xc5\xa1ki vojaki so se do 25. oktobra umaknili iz dr\xc5\xbeave. Eisenhowerjev odposlanec Robert Daniel Murphy je v tem \xc4\x8dasu uspel prepri\xc4\x8dati Chamouna, da odstopi. Nasledil ga zmernej\xc5\xa1i Fouad Chehab. Ta je, da bi dosegel spravo z muslimani, sestavo vlade ponudil Karamiju.'